Hämikon
Hämike esch bes Ändi 2008 e eigeständigi Gmeind gsii. Sethär ghört Hämike als Ortsteil zo de Gmeind Hetzchöuch, wo am 01. Januar 2009 met 6 andere Gmeinde fusioniert hed.

Gschecht 
Hämike hed e bewegti Gschecht hender sech und het im Lauf vo de Gschecht mehrmols de Kanton gwächslet.
Hämike werd scho 950 s erscht mol underem Name Hammingchova, wo Hof des Hamin bedütet, erwähnt.
Es hed denzmol ide Fraumünsterabtei Zöri ghört. Nochhär hed Hämike i de Herre vo Länzborg ond sett 1264 de Habsborger ghört. Nochdems bes 1415 zom habsborgerische Amt Risee ghört hed, esch Hämike a d Stadt Lozärn cho und vo 1425 bes 1798 heds zo de Freie Ämter ghört. Denn esch Hämike bes 1803 e Teil vom Kanton Bade gsi. Setthär ghört Hämike weder zo Lozärn.

Geografii 

Hämike liit ufem Lendebärg im lozärner Teil vom Seetal. Zom Ortsteil ghöred s Dorf sälber uf 690 m ö.M. und au d Exklave Hämiker-Bärg, wo öbbe 2 Kilometer osserhalb vom Dorf uf 823 m ö.M liit.

Vo de Sedligsflächi vo 462 ha wärded 67,1 % landwertschaftlech gnötzt. Wald und Ghöuz möched 27,3 % vom Ortsteil uus, 5,6 % wärded als Sedligsflächi gnötzt. Vor de Fusion hed Hämike a Aesch, Autmis, Hetzchöuch, Müswange, Schonge ond Solz gränzt.

Bevölkerig 
Quälle: Bundesamt für Statistik 2005

Bevölkerigsentwecklig 
D Iiwohnerzahl esch bes 1850 emmer gstege. Bes is Johr 1960 esch de d Bevölkerig um fascht d Hälfti (-49,5 %) zrogggange.
Ide 1980er und 1990er Johr heds denn e starke Wachstumsschub gäh, setthär esch si öbbe glich blobe. De Höchststand vo 1850 esch aber nie meh erreicht worde.

Sproche 
D Bevölkerig z Hämike redt e hochalemannischi Mondart. Bi de letschte Volkszählig im Johr 2000 hend 97,52 % Düütsch gredt, wobi ned noch Dialäkt onderschede worde esch. 60,8 % hend aagää, dass si im Alltag numme Dialäkt rede, 14,9 % Hochdütsch ond Dialäkt, 4,2 % numme Hochdütsch ond de Rescht anderi Sproche oder Dütsch ond e anderi Sproch. Je 0,90 % hend Albanisch ond Portugisisch aus Alltagssproch aagäh.

Konfessione 
Ursprönglech esch die ganzi Bevölkerig römisch-katholisch gsi. Dör Zuewanderig und Ustrett us de Chele send im Johr 2000 70,95 % 
römisch-katholischi ond 14,86 % evangelisch-reformierti Chreschte gsi. 7,21 % send Konfessionslosi und 2,50 % Muslime.

Vercher 
Hämike esch a de Buslinie Hetzchöuch–Müswange. Vo det hed me z Hetzchöuch Aschloss a d Seetalbahn. Hämike esch a de Hauptstross vo Hetzchöuch uf Muri AG, wobis kei diräkte öffentleche Verchehr uf Muri ged.

Weblink 
 Info-Website vom Seetal 
 Fusionsprojekt Hitzkirch 7
 Infos us de Seetal-Gmeinde
 
 Statistischs Amt vom Kanton Lozärn
 Hämike uf www.hitzkirch.ch

Fuessnote 

Ort (Kanton Lozärn)